**Cum negustorii din Constantinopol**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum negustorii din Constantinopol

Întind în piaţă diferite mărfuri,

Să ieie ochii la efenzi şi popol,

Astfel la clăi de vorbe eu fac vârfuri

De rime splendizi, să le dau de trampe,

Sumut o lume ş-astfel ochii lor fur.

Dactilu-i cit, trofeele sunt stambe,

Şi-i diamant peonul, îndrăzneţul.

Dar astăzi, cititori, eu vă vând iambe,

Şi mare n-o să vi se pară preţul:

Nu bani vă cer, ci vremea şi auzul.

Aprinde-ţi pipa şi aşează-ţi jeţul

La gura sobei, cum o cere uzul;

Citeşte cartea ce îţi cade-n mână

Şi vezi de nu-i mărgăritar hurmuzul,

Ce-n mână-l ai de-acum o săptămână.